
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 8 noiembrie 2022               

PL-x 501/2022            


                                                                                         4c-13/767/2022
AVIZ
asupra Proiectului de Lege privind aprobarea Ordonanţei de urgenţã a Guvernului nr.88/2022 pentru modificarea şi completarea unor acte normative în vederea gestionării fondurilor europene nerambursabile destinate dezvoltării regionale
În conformitate cu prevederile art. 95 și 117 alin.(3) din Regulamentul Camerei Deputaților, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgență, cu Proiectul de Lege privind aprobarea Ordonanţei de urgenţã a Guvernului nr.88/2022 pentru modificarea şi completarea unor acte normative în vederea gestionării fondurilor europene nerambursabile destinate dezvoltării regionale, trimis cu  adresa  nr. PL x 501 din 26 septembrie 2022 și înregistrat cu nr. 4c-13/767  din 27 septembrie 2022.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Senatul a adoptat proiectul de lege în ședința din 19 septembrie 2022.   

Consiliul Legislativ a avizat favorabil inițiativa legislativă cu avizul nr. 734 din 27 iunie 2022.

Potrivit prevederilor art.62 din Regulamentul Camerei Deputaţilor, republicat, cu modificările și completările ulterioare, Comisia a dezbătut proiectul de lege în şedinţa din 8 noiembrie 2022.

Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.122/2020, precum şi modificarea şi completarea Legii nr.315/2004. Astfel, se completează cadrul legal necesar exercitării de către Agenţiile pentru Dezvoltare Regională (ADR) a atribuţiilor care derivă din îndeplinirea calităţii de autoritate de management (AM) în domeniul dezvoltării regionale precum şi în domeniul prevenirii, constatării şi sancţionării neregulilor. Se asigură astfel operaţionalizarea efectivă a autorităţilor de management la nivel regional, în contextul realizării tuturor funcţiilor prevăzute de reglementările europene şi naţionale aplicabile. Agenţiile pentru Dezvoltare Regională pot deveni deplin funcţionale în cel mai scurt timp, evitându-se astfel eventuale întârzieri în demararea implementării programelor operaţionale regionale, având drept consecinţă un risc crescut de dezangajare a fondurilor externe nerambursabile cu această destinaţie. Deciziile luate de către ADR în procesul de gestionare şi control al programelor operaţionale regionale au forţă juridică obligatorie pentru solicitanţi, beneficiari sau alte entităţi cu care intră în raporturi juridice în exercitarea funcţiilor. De asemenea, este reglementată atribuirea prerogativelor de putere publică pentru exercitarea atribuţiilor specifice rolului de autoritate de management de către ADR, sens în care acestea emit acte administrative cu caracter individual în domeniul gestionării fondurilor europene nerambursabile destinate dezvoltării regionale. Aceste acte, sunt asimilate, din punct de vedere juridic, actelor administrative definite în Legea nr.554/2004. Printre atribuţiile derulate de ADR care vor implica exercitarea prerogativei de putere publică, sunt incluse: atribuţii de verificare şi control a modului de implementare a operaţiunilor, constatarea abaterilor de la legislaţia aplicabilă şi emiterea titlurilor de creanţă în conformitate cu legislaţia aplicabilă domeniului prevenirii, constatării şi sancţionării neregulilor, îndeplinirea calităţii de furnizor de ajutor de stat şi de minimis, recuperarea creanţelor stabilite în aplicarea legislaţiei privind neregulile, încheierea contractelor de finanţare în cadrul programului operaţional gestionat.
Membrii comisiei au examinat proiectul de lege supus avizării, expunerea de motive și avizul favorabil al Consiliului Legislativ.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a Proiectului de Lege privind aprobarea Ordonanţei de urgenţã a Guvernului nr.88/2022 pentru modificarea şi completarea unor acte normative în vederea gestionării fondurilor europene nerambursabile destinate dezvoltării regionale.
În raport de obiectul şi conţinutul reglementării, proiectul de lege  face parte din categoria legilor ordinare. 

                       PREŞEDINTE,                                         SECRETAR,

                          Laura VICOL                               László-Zsolt LADÁNYI 

Consilier parlamentar, Paul Şerban

